《初度日有感》
明代·唐文凤

忆昔少年日，父母俱在堂。二弟娱戏彩，怡怡称寿觞。

此乐不可得，此景不可常。情深风木感，陨涕空悲伤。

每怀鞠育恩，有志苦未偿。今年踰知命，鬓发已半苍。

微名误举保，出宰山水乡。妻孥应念我，远在天一方。

旅思何郁郁，暌离惨中肠。无为儿女态，气节当慨慷。

愿言施政成，居民化循良。焚香重载拜，白鹤方南翔。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。